Nous Alix, contesse de Savoie et palazine de Bourgoigne, faisons savoir à ces qui verront ces lettres que, con nous fussiens tenue plaige en la main Hugue, conte de Vianne et signour de Paigney, pour Jehan, çay en arriers conte de Bourgoigne et signour de Salins, nostre pere, dou tier dou deffaut dou paiement des deniers dou mariaige Merguerite, fille doudit Jehan, conte, nous, pour paiement et finances que fait nous a Lore, contesse de Bourgoigne et dame de Salins, çay en arriers fame doudit Jehan, conte, pour li et pour ses enfant, par endroit de ce que à lour aferoit, les avons quitté et quittons permaignablement, quant de ladite plagerie et de chatex et de domaiges. Tesmoing nostre seal, que mis avons en ces lettres. Ce fut fait le londi devant la saint Michiel, l’an Nostre Signour qui corroit par M et CC et LX et huit.